ddrg/super_eurlex huggingface dataset:
KIRJALLINEN KYSYMYS E-0953/01 esittäjä(t): María Ayuso González (PPE-DE) komissiolle. Hedelmien ja vihannesten pakkaaminen.



Virallinen lehti nro 364 E , 20/12/2001 s. 0030 - 0030



KIRJALLINEN KYSYMYS E-0953/01 esittäjä(t): María Ayuso González (PPE-DE) komissiolle (28. maaliskuuta 2001) Aihe: Hedelmien ja vihannesten pakkaaminen Komissio haluaa kumota asetuksen (EY) N:o 2200/96(1) soveltamisesta toimintaohjelmien, toimintarahastojen ja yhteisön taloudellisen tuen osalta annetun asetuksen (EY) N:o 411/97(2) (hedelmä- ja vihannesalan YMJ). Kyseisen asetuksen myöhemmän muutoksen liitteen 1 kohdassa säädetään nimenomaisesti, että kierrätettäviä pakkauksia voidaan muiden ympäristötoimien tavoin tukea vain yhden operatiivisen ohjelman keston ajan. Kuitenkin komission uuden asetuksen 8 artiklassa (2 kohdan b) alakohdan iii alakohta) puhutaan uudelleen käytettävistä pakkauksista. Kun otetaan huomioon Vihreä kirja yhdennetystä tuotepolitiikasta, ja tiedetään, että tulevaisuudessa tehdään ehdotus pakkauksia ja päällyksiä koskevasta direktiivistä, voiko komissio ilmoittaa syyt tähän erityisesti hedelmä- ja vihannesalaa koskevien kriteerien muuttamiseen? (1) EYVL L 297, 21.11.1996, s. 1. (2) EYVL L 62, 4.3.1997, s. 9. Franz Fischlerin komission puolesta antama vastaus (29. toukokuuta 2001) Neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintaohjelmien, toimintarahastojen ja yhteisön taloudellisen tuen osalta sekä asetuksen (EY) N:o 411/97 kumoamisesta 28 päivänä maaliskuuta 2001 annetussa komission asetuksessa (EY) N:o 609/2001(1) säädetään, että eräille hyväksyttyjen tuottajaorganisaatioiden toimintaohjelmien erityiskustannuksille voidaan myöntää yhteisön tukea. Kyseisen asetuksen 8 artiklan 2 kohdan b alakohdan iii luetelmakohdassa säädetään hedelmien ja vihannesten pakkaamisen osalta, että toimintaohjelmat voivat kattaa ympäristötoimenpiteistä, kuten kierrätettävistä ja/tai uudelleen käytettävistä pakkauksista aiheutuvat erityiskustannukset. (1) EYVL L 90, 30.3.2001.
KIRJALLINEN KYSYMYS P-0273/01 esittäjä(t): Niels Busk (ELDR) komissiolle. Elävien eläinten merikuljetukset.



Virallinen lehti nro 340 E , 04/12/2001 s. 0016 - 0017



KIRJALLINEN KYSYMYS P-0273/01 esittäjä(t): Niels Busk (ELDR) komissiolle (2. helmikuuta 2001) Aihe: Elävien eläinten merikuljetukset Helmikuussa 2000 komissaari Byrne ilmoitti parlamentin ympäristöasioiden, kansanterveyden ja kuluttajapolitiikan valiokunnan kokouksessa tietyistä toimista, joilla parannetaan eläinten hyvinvointia. Komissaari lupasi muun muassa, että komissio tulee antamaan direktiiviehdotuksen, joka koskee elävien eläinten kuljetukseen tarkoitettuihin laivoihin sovellettavia vaatimuksia. Direktiivin 91/628(1) 13 artiklan mukaan komissio on todellisuudessa velvoitettu antamaan tämän ehdotuksen. Sen varmistamista, että mainitut laivat täyttävät nämä vähimmäisvaatimukset, voidaan pitää tärkeänä askelena kohti eläinsuojelun parantamista elävien eläinten merikuljetuksissa. Tietojeni mukaan ehdotusluonnos oli asianomaisten etujärjestöjen käsittelyssä jo vuonna 1999. Tämän vuoksi kysyn komissiolta, koska se aikoo antaa ehdotuksen neuvostolle ja Euroopan parlamentille. (1) EYVL L 340, 11.12.1991, s. 17. David Byrnen komission puolesta antama vastaus (27. huhtikuuta 2001) Komissio antoi 6. joulukuuta 2000 kertomuksen eläinten suojelemisesta kuljetuksen aikana(1). Kertomuksen tarkoitus on analysoida yhteisön tämän alan lainsäädännön täytäntöönpanotasoa jäsenvaltioissa, ja siinä suositellaan tulevia toimenpiteitä. Kertomuksessa komissio katsoo, että uudet lainsäädäntöehdotukset parantaisivat olennaisesti vallitsevaa tilannetta. Komissio neuvoo arvoisaa parlamentin jäsentä tutustumaan komission vastaukseen Marit Paulsenin kirjalliseen kysymykseen P-0117/01(2). Vastauksesta saa yksityiskohtaisia tietoja komission tulevista aloitteista tällä alalla. Eri kuljetustavoista komission kertomuksessa todetaan, että pitkät maantiekuljetukset ovat hankalimpia ja vaativat välittömiä toimenpiteitä. Komission kertomuksessa korostetaan myös, että voimassa olevien yhteisön säännösten vahvistamista ja paremman tiedotusjärjestelmän kehittämistä jäsenvaltioiden viranomaisten kesken olisi pidettävä tulevien kuukausien painopistealoina. Heti, kun komission kertomuksessa asetetut pääasialliset tavoitteet on saavutettu, komissio aikoo laatia merikuljetusten aluksia koskevan ehdotuksen. (1) KOM(2000) 809 lopullinen. (2) EYVL C 187 E, 3.7.2001, s. 189.
KIRJALLINEN KYSYMYS E-0011/01 esittäjä(t): Glyn Ford (PSE) komissiolle. Metrijärjestelmään siirtyminen.



Virallinen lehti nro 174 E , 19/06/2001 s. 0244 - 0244



KIRJALLINEN KYSYMYS E-0011/01 esittäjä(t): Glyn Ford (PSE) komissiolle (17. tammikuuta 2001) Aihe: Metrijärjestelmään siirtyminen Metrijärjestelmään siirtymistä koskeva EU:n lainsäädäntö tuli voimaan Isossa-Britanniassa vuonna 2000. Monet suuret marketit Isossa-Britanniassa eivät kuitenkaan ole lainkaan siirtyneet käyttämään metrijärjestelmän mukaisia painomerkintöjä etiketeissään, tai ne merkitsevät paunahinnan (lb) paljon suuremmilla numeroilla kuin kilohinnan, mikä rikkoo direktiivin määräyksiä. Mihin toimiin komissio aikoo ryhtyä varmistaakseen direktiivin täydellisen täytäntöönpanon Isossa-Britanniassa? Erkki Liikasen komission puolesta antama vastaus (7. maaliskuuta 2001) Aiheesta, jota arvoisan parlamentin jäsenen kysymys koskee, on tehty komissiolle kantelu. Kyseisessä jäsenvaltiossa on aloitettu selvitys, jonka tarkoituksena on hankkia kaikki tarvittavat lisätiedot kanteluun johtaneista tapahtumista. Komissio ryhtyy tarvittaessa asianmukaisiin toimiin perustamissopimuksen 226 artiklassa säädettyä menettelyä noudattaen.
KIRJALLINEN KYSYMYS E-0819/01 esittäjä(t): Bart Staes (Verts/ALE) neuvostolle. Hallituskoalitiot äärioikeistoon kuuluvien puolueiden kanssa.



Virallinen lehti nro 340 E , 04/12/2001 s. 0093 - 0093



KIRJALLINEN KYSYMYS E-0819/01 esittäjä(t): Bart Staes (Verts/ALE) neuvostolle (28. maaliskuuta 2001) Aihe: Hallituskoalitiot äärioikeistoon kuuluvien puolueiden kanssa Jos Forza Italian johtaja ja Euroopan parlamentin jäsen Silvio Berlusconi valitaan Italian uudeksi pääministeriksi nähdään, onko Euroopan unioni johdonmukainen suhtautumisessaan jäsenvaltioihin. On vaara, että Euroopan unioni noudattaa kaksinaismoraalia. Näyttää siltä, että suurille jäsenvaltioille on eri säännöt kuin pienille. Tulevina kuukausina nähdään, pitääkö tämä paikkansa. Forza Italia voi päästä valtaan vain kahden hallituskumppanin kanssa, joilla molemmilla on paljon yhteistä itävaltalaisen Jörg Haiderin FPÖ-puolueen kanssa. Toinen niistä on Umberto Bossin Pohjoisen liitto. Keskiviikkona 28. helmikuuta pidetyn Naton huippukokouksen yhteydessä Belgian ulkoministeri nimitti Pohjoisen liiton johtajaa fasistiksi. Eurooppa on siis kohta poliittisen dilemman edessä: onko unioni valmis soveltamaan samoja kriteereitä keskikokoisiin ja suuriin jäsenvaltioihin? Viime vuonna Itävallan FPÖ muodosti kokoomushallituksen konservatiivisen ÖVP:n kanssa. Muukalaisvihamielisenä pidetyn populistisen puolueen tulo valtaan EU:n jäsenvaltiossa aiheutti kuohuntaa muissa 14:ssä jäsenvaltiossa. Itävaltaa vastaan määrättiin pakotteita ja kahdenväliset diplomaattiset suhteet jäädytettiin. Aikooko neuvosto soveltaa Italiaan samoja kriteereitä, joita se sovelsi Itävaltaan asettaessaan pakotteita ÖVP:n ja FPÖ:n hallituskoalitiota vastaan, jos tulevien vaalien jälkeen Italian hallitukseen osallistuu Pohjoisen Liitto, jonka johtajaa Belgian ulkoministeri on kuvannut fasistiksi? Jos ei aio, miksi neuvostolla on erilaiset kriteerit hallituskoalition muodostamiseen äärioikeistolaisen puolueen kanssa toisaalta Itävallassa (FPÖ) ja toisaalta Italiassa (Pohjoisen liitto)? Yhteinen vastaus kirjallisiin kysymyksiin E-0780/01 ja E-0819/01 (13. heinäkuuta 2001) Neuvosto palauttaa arvoisan parlamentin jäsenen mieleen, että hänen tarkoittamistaan Itävaltaa koskevista toimenpiteistä tekivät päätöksen 14 jäsenvaltion hallitukset eikä neuvosto.
KIRJALLINEN KYSYMYS E-0262/01 esittäjä(t): Lord Inglewood (PPE-DE) komissiolle. Jälleenmyyntikorvaus.



Virallinen lehti nro 187 E , 03/07/2001 s. 0210 - 0210



KIRJALLINEN KYSYMYS E-0262/01 esittäjä(t): Lord Inglewood (PPE-DE) komissiolle (8. helmikuuta 2001) Aihe: Jälleenmyyntikorvaus Direktiiviehdotuksen mukaisesti jälleenmyyntikorvauksen on perustuttava verottomaan myyntihintaan. Sisältyykö hintaan myyntivoittovero tai sitä vastaava vero ja miten tämä lasketaan silloin, kun jälleenmyyntiin sovelletaan useiden eri jäsenvaltioiden verolainsäädäntöjä? Frederik Bolkesteinin komission puolesta antama yhteinen vastaus kirjallisiin kysymyksiin E-0256/01, E-0260/01, E-0262/01 ja E-0264/01 (26. maaliskuuta 2001) Parlamentti puolsi 13. joulukuuta 2000 useita tarkistuksia neuvoston 19. kesäkuuta 2000 vahvistamaan yhteiseen kantaan alkuperäisen taideteoksen tekijän oikeudesta jälleenmyyntikorvaukseen(1). EY:n perustamissopimuksen 251 artiklan (ent. 189 b artikla) 3 kohdan nojalla neuvoston tehtävänä on ilmaista kantansa näihin tarkistuksiin. Vastauksessaan arvoisan parlamentin jäsenen esittämiin tiettyjä säännöksiä koskeviin kysymyksiin komissio viittaa parlamentin tarkistukset sisältävään yhteiseen kantaan. Parlamentin jäsen ilmaisee huolensa velvoitteista, jotka tällä direktiivillä asetetaan 9 artiklassa tarkoitetuille henkilöille. Kyseisten henkilöiden on useimmiten määrä vastata 1 artiklan 4 kohdan nojalla jälleenmyyntikorvauksesta silloin, kun useat henkilöt katsovat itsellään olevan oikeus jälleenmyyntikorvauksiin tai kun kukaan ei esitä jälleenmyyntikorvauksia koskevia vaateita. Jälleenmyyntikorvausten suorittamisen yksityiskohtaiset säännöt määräytyvät valitun hallinnointikäytännön mukaan. Tarkistukset sisältävän yhteisen kannan mukaisesti tämä kysymys kuuluu jäsenvaltioiden toimivaltaan. Ne voivat ratkaista asian omaan tilanteeseensa parhaiten sopivalla tavalla. Jos jäsenvaltio on esimerkiksi päätynyt siihen, että jälleenmyyntikorvauksia on hallinnoitava yhteisvalvonnan avulla, yhteisvalvontajärjestöjen tehtävänä on käsitellä näitä kysymyksiä. Joka tapauksessa velan maksaminen tilanteessa, jossa velkojaa ei aina tiedetä, liittyy jälleenmyyntikorvausten lisäksi myös moniin muihin tapauksiin, ja jäsenvaltioissa sovelletaan näihin tilanteisiin pitkälle vakiintuneita oikeussääntöjä. Myös 9 artiklassa tarkoitettujen henkilöiden on siis noudatettava oman maansa lainsäädännön mukaisia menettelyjä näissä tapauksissa. Kun edellä esitetyt seikat otetaan huomioon, Euroopan laajuisen keskistetyn rekisterin perustaminen, johon kootaan jälleenmyyntikorvausten edunsaajiksi hyväksyttyjen taiteilijoiden ja heidän perillistensä tiedot, vaikuttaa hyödyttömältä hallinnolliselta muodollisuudelta. Komissio ei myöskään suunnittele tällaisen rekisterin perustamista. Parlamentin jäsen esittää kysymyksen myös 5 artiklan soveltamisalasta. Tältä osin komissio vahvistaa, että jälleenmyyntikorvauksen laskentaperusteena käytettävä myyntihinta ei saa sisältää veroja eikä muita maksuja, jotka yleensä lisätään nettohintaan, kuten arvonlisäveroa. Tämä direktiivi ei siis rajoita jäsenvaltioiden verotusjärjestelmien soveltamista. (1) EYVL C 300, 20.10.2000.
KIRJALLINEN KYSYMYS E-0532/01 esittäjä(t): Bart Staes (Verts/ALE) komissiolle. Fär-saarten kansanäänestys itsenäisyydestä.



Virallinen lehti nro 187 E , 03/07/2001 s. 0229 - 0229



KIRJALLINEN KYSYMYS E-0532/01 esittäjä(t): Bart Staes (Verts/ALE) komissiolle (23. helmikuuta 2001) Aihe: Fär-saarten kansanäänestys itsenäisyydestä Tanskan hallitus uhkaa lopettaa välittömästi Fär-saarille antamansa talousavun, jos saarten väestö asettuu hallituksensa esittämän itsenäisyyssuunnitelman taakse. Kyseisellä toimenpiteellä Tanska haluaa torjua Fär-saarten hallituksen aloitteen, jonka mukaan vuoteen 2012 mennessä Fär-saarista tulee itsenäinen valtio. Lauantaina 26. toukokuuta Kallsbergin hallitus esittää ehdotuksensa väestölle kansanäänestyksessä. Ehdotuksen mukaan tavoitteena on asteittainen siirtyminen itsenäisyyteen ja Tanskan talousavun järjestelmällinen pienentäminen. Vuonna 2012 päätettäisiin lopullisesti, itsenäistyvätkö Fär-saaret 600 vuoden tanskalaishallinnon jälkeen. 1. Mikä on komission kanta siihen, että Tanskan hallitus uhkaa lopettaa välittömästi Fär-saarille antamansa talousavun, jos saarten väestö asettuu hallituksensa esittämän itsenäisyyssuunnitelman taakse? 2. Katsooko komissio, että kyseinen uhkaus on hyvää hallintotapaa (good governance) koskevan periaatteen mukainen? Jos vastaus on myönteinen, miten komissio perustelee sen, että se katsoo kyseisen uhkauksen edustavan hyvää hallintotapaa? Romano Prodin komission puolesta antama vastaus (15. maaliskuuta 2001) Arvoisan parlamentin jäsenen esittämä kysymys ei kuulu unionin vaan kyseisen jäsenvaltion yksinomaiseen toimivaltaan. Näin ollen komissio ei halua kommentoida asiaa mitenkään.
KIRJALLINEN KYSYMYS E-0169/01 esittäjä(t): Konstantinos Hatzidakis (PPE-DE) komissiolle. Säännönvastaisuudet maarekisteritutkimusten toimeksiannoissa Kreikassa.



Virallinen lehti nro 235 E , 21/08/2001 s. 0139 - 0139



KIRJALLINEN KYSYMYS E-0169/01 esittäjä(t): Konstantinos Hatzidakis (PPE-DE) komissiolle (1. helmikuuta 2001) Aihe: Säännönvastaisuudet maarekisteritutkimusten toimeksiannoissa Kreikassa Marraskuun 10. päivänä 2000 jätin kysymyksen (E-3647/00)(1), joka koski todennäköisiä säännönvastaisuuksia laadittavana olevan Kreikan maarekisterin toiseen pääohjelmaan kuuluvien maarekisteritutkimusten toimeksiannossa. Vastauksessaan komissio, vahvistettuaan todella saaneensa valituksia, mainitsi saaneensa kreikkalaisilta viranomaisilta vastauksen heille lähettämäänsä kirjeeseen ja tutkivansa sitä. Onko komissio suorittanut tämän kreikkalaisten viranomaisten kirjallisen vastauksen perinpohjaisen arvioinnin? Jos näin on, pystyykö se antamaan täsmälliset vastaukset aikaisempiin kysymyksiini? (1) EYVL C 151 E, 22.5.2001, s. 198. Frederik Bolkesteinin komission puolesta antama vastaus (5. huhtikuuta 2001) Komissio vakuuttaa arvoisalle parlamentin jäsenelle arvioineensa Kreikan viranomaisten antaman vastauksen, joka koskee mahdollisia säännönvastaisuuksia Kreikan maarekisteritutkimukseen liittyvässä kilpailumenettelyssä. Selvittääkseen vielä tarkemmin tiettyjä menettelyyn liittyviä epäselvyyksiä, komissio on lähettänyt Kreikan viranomaisille uuden selvityspyyntökirjeen. Komissio odottaa sen vuoksi Kreikan viranomaisten vastausta tähän viimeiseen kirjeeseen ennen kuin se voi päättää asian edellyttämistä jatkotoimenpiteistä.
KIRJALLINEN KYSYMYS E-0944/01 esittäjä(t): John McCartin (PPE-DE) komissiolle. Siipikarjan tuonti Euroopan unioniin.



Virallinen lehti nro 187 E , 03/07/2001 s. 0233 - 0233



KIRJALLINEN KYSYMYS E-0944/01 esittäjä(t): John McCartin (PPE-DE) komissiolle (28. maaliskuuta 2001) Aihe: Siipikarjan tuonti Euroopan unioniin Voiko komissio kertoa, kuinka paljon Euroopan unioniin tuodaan vuosittain siipikarjan lihaa, ja mistä maista tuontia harjoitetaan? Franz Fischlerin komission puolesta antama vastaus (27. huhtikuuta 2001) Taulukoita sisältävän vastauksen pituuden vuoksi komissio lähettää vastauksen suoraan arvoisille jäsenille ja parlamentin pääsihteeristölle.
KIRJALLINEN KYSYMYS E-0288/01 esittäjä(t): Daniel Hannan (PPE-DE) komissiolle. Sukupuolten välinen tasa-arvo ja henkilöstö.



Virallinen lehti nro 235 E , 21/08/2001 s. 0171 - 0171



KIRJALLINEN KYSYMYS E-0288/01 esittäjä(t): Daniel Hannan (PPE-DE) komissiolle (9. helmikuuta 2001) Aihe: Sukupuolten välinen tasa-arvo ja henkilöstö Mikä on sukupuolten välinen tasapaino tiedotuksen pääosastossa, ko. pääosaston talousarvio, naistiedotuksen yksikön rooli ko. pääosastossa? Mitä hankkeita pääosaston virkamiehet tällä hetkellä hoitavat? Anna Diamantopouloun komission puolesta antama vastaus (20. huhtikuuta 2001) Naisille kohdennetusta tiedotuksesta vastaava jaostoa ei enää ole olemassa komission tiettyjen yksikköjen uudelleenorganisoinnin vuoksi. Kuten komission tiedonannossa Kohti sukupuolten tasa-arvoa koskevaa yhteisön puitestrategiaa (20012005)(1) todetaan, komissio pyrkii tarpeen vaatiessa kuitenkin takaamaan, että sen osastot ottavat tiedotuksessaan huomioon naisten erityistarpeet ja heitä koskevat näkökohdat yhteistyössä jäsenvaltioissa toimivien komission edustustojen kanssa. (1) KOM(2000) 335 lopullinen.
KIRJALLINEN KYSYMYS E-0516/01 esittäjä(t): Francesco Musotto (PPE-DE) komissiolle. Persianlahden sodan seuraukset.



Virallinen lehti nro 235 E , 21/08/2001 s. 0219 - 0219



KIRJALLINEN KYSYMYS E-0516/01 esittäjä(t): Francesco Musotto (PPE-DE) komissiolle (22. helmikuuta 2001) Aihe: Persianlahden sodan seuraukset Yhdeksän vuotta sodan päättymisen jälkeen voidaan todeta, että: - pommitusten sekä elintarvikkeiden ja lääkkeiden tuontikiellon aiheuttamien uhrien lukumäärä on yli miljoona, ja heistä suurin osa on lapsia; - yli 300 tonnia köyhdytettyä uraania aiheuttaa leukemiaa ja epämuodostumia lapsille; - amerikkalaisten ja englantilaisten pommituksia tapahtuu edelleen ilman, että niihin kiinnitetään huomiota: viimeisin tiedossa oleva englantilais-amerikkalainen hyökkäys tapahtui 10. helmikuuta. Yhdistyneiden Kansakuntien korkeat virkamiehet pitävät elintarvikkeiden ja lääkkeiden tuontikieltoa epäinhimillisenä tragediana, joka pitäisi lopettaa. Edelliseen vedoten kysyn komissiolta, kuinka kauan täysin syyttömän siviiliväestön täytyy kärsiä teoista, joita se ei ole tehnyt? Christopher Pattenin komission puolesta antama vastaus (18. huhtikuuta 2001) Komissio on tietoinen humanitaaristen olojen vakavuudesta Irakissa. Tilanteen kohentuminen edellyttää, että Yhdistyneiden Kansakuntien turvallisuusneuvoston päätöslauselman 1284 mukaista talouspakotejärjestelmää muutetaan tai että sen soveltaminen keskeytetään. Irakin hallitus ei edelleenkään ole suostunut noudattamaan kyseistä päätöslauselmaa, ja näin ollen se kantaa täyden vastuun talouspakotteiden poistamisen lykkääntymisestä ja oman kansansa vaikeuksien pitkittämisestä. Komissio tekee kuitenkin kaiken toimivaltansa ja käytettävissä olevien varojen rajoissa mahdollisen lievittääkseen Irakin kansan kärsimystä Euroopan yhteisön humanitaarisen avun toimiston (ECHO) antamalla avulla. Vuonna 1991 käydyn Persianlahden sodan jälkeen yhteisö on ollut tärkein humanitaarisen avun antaja Irakille ja antanut maalle yli 250 miljoonaa euroa. Vuoden 2001 osalta ECHO:n talousarviosta on määrä antaa 12 miljoonaa euroa. Komissio jatkaa avustamista niin kauan kuin sille on tarvetta Irakissa. Tarvetta on niin kauan kuin pakotteet ovat käytössä. Irakin vastaiset pakotteet eivät ensisijaisesti kuulu komission toimialaan, vaan pikemminkin neuvoston. Viime kädessä Yhdistyneiden Kansakuntien turvallisuusneuvosto on vastuussa pakotejärjestelmän täytäntöönpanosta ja/tai muuttamisesta.
KIRJALLINEN KYSYMYS E-0158/01 esittäjä(t): Jorge Hernández Mollar (PPE-DE) komissiolle. Universidad de Málagalle EAKR:sta myönnetty rahoitus on myöhässä.



Virallinen lehti nro 235 E , 21/08/2001 s. 0135 - 0136



KIRJALLINEN KYSYMYS E-0158/01 esittäjä(t): Jorge Hernández Mollar (PPE-DE) komissiolle (31. tammikuuta 2001) Aihe: Universidad de Málagalle EAKR:sta myönnetty rahoitus on myöhässä Universidad de Málagan (UMA, Espanja) hallitus odottaa EAKR:sta myönnettyjä määrärahoja eräisiin kiireellisiin hankkeisiin, jotka ovat olleet kesken viime vuoden keväästä lähtien. Näin ilmoitti yliopiston rehtori opettajakunnalle. Yliopisto oli anonut tulevaksi kaksivuotiskaudeksi EAKR:sta kahta miljoonaa pesetaa, jotka käytettäisiin lääketieteelliseen tutkimuskeskukseen, UMA:n osaamiskeskukseen Andalusian teknologiakylässä sekä viestintäverkkoihin ja laitteiden hankkimiseen UMA:n tutkimuskeskukselle. Voiko komissio ilmoittaa, miksi EAKR:sta Universidad de Málagalle myönnetyt määrärahat ovat myöhässä, niin kuin rehtori mainitsi, ja miten voitaisiin ratkaista ongelmat, jotka estävät käyttämästä määrärahoja edellä mainittuihin tarkoituksiin? Michel Barnier'n komission puolesta antama vastaus (15. maaliskuuta 2001) Rakennerahastoista Andalusiassa toteutettaviin hankkeisiin myönnettävä yhteisrahoitus edellyttää ensisijaisesti sitä, että komissio hyväksyy tavoitteen 1 kohdealueisiin kuuluvia Espanjan alueita koskevan yhteisön tukikehyksen, Andalusiaa koskevan toimenpideohjelman sekä muita monia alueita koskevia kyseisellä alueella mahdollisesti toteutettavia ohjelmia, erityisesti tutkimusta, kehittämistä ja innovaatiota koskevia ohjelmia. Kansallisten viranomaisten on täydennettävä tämän jälkeen ohjelma-asiakirjaa, joka tukitoimista vastaavan seurantakomitean on vahvistettava. Komissio hyväksyi yhteisön tukikehyksen 19. lokakuuta 2000 ja Andalusiaa koskevan toimenpideohjelman 29. joulukuuta 2000. Muut ohjelmat hyväksytään todennäköisesti vuoden 2001 ensimmäisen neljänneksen kuluessa. Espanjan viranomaisilla on tuolloin kolme kuukautta aikaa lähettää täydennetty ohjelma-asiakirja komissiolle. Sen jälkeen kun kaikki nämä asiakirjat on hyväksytty rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) 1260/1999(1) nojalla, Espanjan viranomaisten on valittava ne hankkeet, joille yhteisrahoitusta myönnetään, edellyttäen, että hyväksytyissä asiakirjoissa määrättyjä ehtoja ja edellytyksiä noudatetaan. (1) EYVL L 161, 26.6.1999.
KIRJALLINEN KYSYMYS E-0029/01 esittäjä(t): Cristiana Muscardini (UEN) komissiolle. Toimet syövän ehkäisemiseksi.



Virallinen lehti nro 174 E , 19/06/2001 s. 0245 - 0245



KIRJALLINEN KYSYMYS E-0029/01 esittäjä(t): Cristiana Muscardini (UEN) komissiolle (17. tammikuuta 2001) Aihe: Toimet syövän ehkäisemiseksi Komissio esitti syöväntorjuntaohjelmassaan ehkäisytoimia, joihin kuului myös keuhkosyöpää aiheuttavaan tupakointiin liittyviä toimia. Tupakoinnin vastaisia kampanjoita järjestetään kaikissa unionin jäsenvaltioissa, ja niissä maissa, joissa kampanjoiden ohjeita noudatetaan, väestön kuolleisuus vähenee. Tiedetään, että myrkylliset aineet, joista tunnetuin on terva, syntyvät tupakkaa poltettaessa. Tervan vähentäminen ja poistaminen kokonaan ovat toimia, joilla pitäisi vähentää riskejä, ja niillä voitaisiin siis ehkäistä syöpää tehokkaasti. 1. Tietääkö komissio, että myynnissä on ns. bogart-holkkeja, joissa on mikrofiltteri, joka suodattaa savukemerkistä riippuen jopa 80 prosenttia hengitettävästä tervasta? 2. Onko alalla tehty tutkimuksia, jotka vahvistaisivat, että tällaisia mikrofilttereitä käytettäessä hengitettävän tervan määrä todella vähenee? 3. Jos tällaisia tutkimustuloksia on, eikö näitä filttereitä voisi pitää yhtenä keinona tupakoinnin ja syövän vähentämisessä? David Byrnen komission puolesta antama vastaus (28. helmikuuta 2001) Koska komission käytettävissä ei ole tietoja kyseisistä tuotteista eikä suodattimiin liittyvistä erityistutkimuksista, joihin arvoisa parlamentin jäsen viittaa, komissio haluaisi kernaasti lisätietoja näistä tuotteista.
KIRJALLINEN KYSYMYS P-0123/01 esittäjä(t): Marie-Noëlle Lienemann (PSE) komissiolle. Itävaltalaisten tuomarien riippumattomuus.



Virallinen lehti nro 174 E , 19/06/2001 s. 0253 - 0253



KIRJALLINEN KYSYMYS P-0123/01 esittäjä(t): Marie-Noëlle Lienemann (PSE) komissiolle (24. tammikuuta 2001) Aihe: Itävaltalaisten tuomarien riippumattomuus Yli kaksi kolmasosaa itävaltalaisista tuomareista ja syyttäjistä on julkaissut kirjeen, jossa korostetaan, että riippumattomuus ja vallanjako ovat uhattuina silloin, kun poliittisella painostuksella pyritään avoimesti vaikuttamaan käynnissä oleviin prosesseihin. Mihin toimiin komissio aikoo ryhtyä tämän kirjeen johdosta, kun otetaan huomioon kolmen viisaan raportissa esiin tuotu kritiikki Itävallan oikeuslaitoksen riippumattomuudesta ja Euroopan unionista tehdyn sopimuksen 6 artiklassa määritellyt demokraattiset arviointiperusteet? Romano Prodin komission puolesta antama vastaus (15. helmikuuta 2001) Itävaltalaisten tuomarien ja syyttäjien allekirjoittamassa kirjeessä, jonka arvoisa parlamentinjäsen mainitsee, viitataan sisäiseen ongelmaan. Kirjeen laatijat ilmaisevat huolensa joistakin Itävallan poliittisten päättäjien esittämistä mielipiteistä ja siitä, että niiden soveltamisella saattaa olla vakavia vaikutuksia maan oikeushallinnolle, ja vaativat kansallisia viranomaisia ryhtymään toimenpiteisiin. Komission mielestä tässä asiassa on kyse sisäisestä ongelmasta, joten Euroopan unioni ei aio ryhtyä toimenpiteisiin kirjeen johdosta.